พฤติกรรมอะไรบ้างที่เป็นต้นตอของโรคมะเร็ง?

นอกจากกระแสเคพ็อปที่เป็นเทรนด์อันดับต้น ๆ ของโลกในปัจจุบันนี้ ยังมีอีกสิ่งหนึ่งที่ก็เริ่มเป็นเทรนด์ต่อโลกของเรามาในช่วงหลายสิบปีนี้เช่นกัน “มะเร็ง”

แค่ได้ยินหลายคนก็ผวากันแล้วใช่ไหม? ใช่แล้ว! โรคนี้นับว่าเป็นโรคยอดฮิตของผู้คนทั่วโลกในปัจจุบัน มันเป็นก้อนเนื้อร้ายที่เกิดขึ้นได้ในหลายส่วนของร่างกายเรา ไม่ว่าจะเป็นมะเร็งตับ มะเร็งปอด มะเร็งลำไส้ เป็นต้น วันนี้เราจะมาดูกันว่าปัจจัยหรือพฤติกรรมอะไรบ้างที่เป็นต้นตอของโรคร้ายนี้ แล้วจริงหรือเปล่าที่แม้ว่าเราจะดูแลสุขภาพแล้ว แต่ก็ยังมีความเสี่ยงต่อการเป็นมะเร็งอยู่ดี? เพราะมันเป็นโรคที่สามารถส่งต่อทางพันธุกรรมได้

จากการวิจัยในปัจจุบันระบุว่าอัตราการเป็นมะเร็งของคนทั่วโลกเพิ่มสูงขึ้นเรื่อย ๆ องค์การอนามัยโลก (WHO) เปิดเผยว่าในปี 2020 คนเป็นโรคมะเร็งเพิ่มขึ้นใหม่ 19.3 ล้านเคส และมีผู้ป่วย10 ล้านเคสที่ต้องจบชีวิตลง แต่อย่าเพิ่งตกใจไป ที่เราได้ตัวเลขมากขนาดนี้สาเหตุหนึ่งก็เป็นเพราะความก้าวหน้าทางการแพทย์โดยเทคโนโลยีในปัจจุบันที่ช่วยให้เราเจอเนื้อร้ายแม่นยำและเร็วขึ้น นอกจากนี้สังคมปัจจุบันกลายเป็นสังคมผู้สูงอายุ นั่นหมายความว่ายิ่งคนอายุมากเท่าไร อัตราการตรวจพบมะเร็งก็เพิ่มมากขึ้นเท่านั้น

ทีนี้ เรามาดูกันบ้างดีกว่าว่ามีปัจจัยอะไรบ้างที่ก่อให้เกิดโรคน่ากลัวแบบนี้

การใช้ชีวิต และไลฟ์สไตล์ที่เปลี่ยนไป

1. อาหาร

ไม่ว่าจะเป็นอาหารแปรรูป ไส้กรอก แฮม เครื่องดื่มที่มีความหวานสูง ชานมไข่มุก หรือแม้แต่เนื้อแดง เนื้อหมู เนื้อวัว อาหารเหล่านี้ล้วนเป็นสาเหตุอย่างหนึ่งที่ทำให้คนเราเป็นมะเร็งลำไส้สูงขึ้น

2. ไม่ขยับร่างกาย

ด้วยการงานปัจจุบัน โดยเฉพาะกับคนที่เป็นพนักงานออฟฟิศที่ต้องทำงานอยู่กับโต๊ะทั้งวัน กว่าจะรู้ตัวอีกทีว่าจะต้องลุกไปเข้าห้องน้ำ หรือต้องไปซื้อกาแฟมาทำให้ตาสว่างก็ปาไปแล้วสองสามชั่วโมง หรือแม้แต่สื่อโซเชียลมีเดียอย่าง TikTok ที่ทำให้คนเราไถฟีดกันจนเพลิน หรือ Netflix ที่กว่าจะดูซีรีส์จบสักหนึ่งตอน เราก็นั่งตาค้างเฉย ๆ ไปแล้วกว่าเกือบชั่วโมง

3. บุหรี่ และแอลกอฮอล์

ทั้งที่หน้าซองบุหรี่จะมีรูปอันน่าสยดสยองทำให้คนกลัวกันแล้ว แต่ก็ไม่วายที่ยังมีคนอีกมากมายยังหยิบไอ้แท่งสั้น ๆ เข้าปากแล้วเป่าปู้ด ๆ รวมทั้งเหล้าหรือเบียร์ที่หลายคนขาดไม่ได้เวลาไปงานสังสรรค์ และชอบอ้างด้วยเหตุผลงี่เง่าว่า “แค่นาน ๆ ครั้งน่า” รู้ไหม ถ้าคุณไม่แตะต้องของแย่ ๆ เหล่านี้ พวกโรคมะเร็งตับ มะเร็งลำคอ หรือมะเร็งอาหารก็จะไม่มีวันที่จะมาแตะต้องตัวคุณได้เลย